Vrou sterf ook ná skietery by Voëlklip  Van die kruise wat reeds by Voëlklip aangebring is. (Foto: John-George Gittins) Die bejaarde vrou wat ernstig beseer is nadat sy Sondag ŉ skietwond aan die kop by die Voëlklip-uitkykpunt in Heroldsbaai opgedoen het, is Dinsdagoggend dood. Sy was sedert Sondag in ŉ bedenklike toestand in ŉ hospitaal. Haar man is Sondag op die toneel dood verklaar nadat verbygangers op die egpaar afgekom en die polisie ontbied het. Hulle het steeds op ŉ bankie gesit wat oor die see uitkyk. Volgens die polisie was die egpaar albei in hul laat 70’s. Maroela Media het vroeër berig dat dit nóg ŉ selfmoord by dié berugte uitkykpunt blyk te wees. Die polisie is besig met ŉ geregtelike doodsondersoek en het ook ŉ saak van poging tot moord ondersoek. Kapt. Malcolm Pojie, polisiewoordvoerder, het die vrou se dood bevestig. Dit is nog nie duidelik hoe dit die polisie se ondersoek gaan beïnvloed nie. Die polisie het Maandag gesê dat een eggenoot vermoedelik die ander een geskiet het, voordat die skieter die vuurwapen op hom- of haarself gedraai het. Die egpaar se name is steeds nie bekend nie.